Teate avaldamine veinisektoris kasutatava nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3

(2020/C 412/17)

Käesolev teade avaldatakse vastavalt komisjoni delegeeritud määruse (EL) 2019/33 (1) artikli 17 lõikele 5.

TEATIS STANDARDMUUDATUSE KOHTA, MILLEGA MUUDETAKSE KOONDDOKUMENTI

„PLA DE BAGES“

PDO-ES-A1557-AM04

Teate esitamise kuupäev: 7.8.2020

HEAKSKIIDETUD MUUDATUSE KIRJELDUS JA PÕHJUSED

1. Teatavate punaste veinide tegeliku alkoholisisalduse piirmäära vähendamine

KIRJELDUS:

Vähendatakse sortidest 'Picapoll negro' ja 'Garró'/'Mandó' valmistatud päritolunimetusega punaste veinide „Pla de Bages“ puhul nõutavat alkoholisisalduse alammäära, langetades seda 12,5 mahuprotsendilt 11,5-le.

Sellega muudetakse spetsifikaadi punkti 2A ja koonddokumendi punkti 4.

Muudatus loetakse standardmuudatuseks, sest see ei vasta ühelegi komisjoni 17. oktoobri 2018. aasta delegeeritud määruse (EL) 2019/33 (millega täiendatakse Euroopa Parlamendi ja nõukogu määrust (EL) nr 1308/2013 veinisektori kaitstud päritolunimetuste, geograafiliste tähiste ja traditsiooniliste nimetuste kaitsetaotluste, vastuväite esitamise menetluse, kasutuspiirangute, tootespetsifikaatide muutmise, tühistamise ning märgistamise ja esitlusviisi osas) artikli 14 lõikes 1 loetletud tingimusele.

PÕHJUSED:

'Picapoll negro' on üks päritolunimetusega „Pla de Bages“ seotud piirkonnas taaselustatud sorte, mis on alates 2014. aastast lisatud tootespetsifikaati.

Nimetatud viinamarjasorti kasvatatakse selles piirkonnas alates 2006. aastast ning selle sordi marjade suurus ulatub keskmisest suureni, nende kest on väga õhuke ja sisaldab veidi parkaineid ning neist valmivad väga erilised, jõulised ja elegantsed veinid. Võrreldes muude hariliku viinapuu (Vitis vinifera) sortidega on selliste omadustega viinamarja puhul raske saavutada märkimisväärset alkoholisisaldust.

'Mandó' on samuti üks päritolunimetusega „Pla de Bages“ seotud piirkonna taaselustatud sorte, mis on alates 2016. aastast lisatud tootespetsifikaati.

Katalaani keele terminoloogiakeskus Termcat, mille on asutanud Kataloonia piirkondlik valitsus (Generalitat de Cataluña) ja katalaani keele instituut (Instituto de Estudios Catalanes), määratleb Mandó veini kui sordi 'Mandó' viinamarjadest valmistatud vähese alkoholisisaldusega veini.

Viinamarjakasvatajatel ja veinivalmistajatel võib olla raske säilitada alkoholisisalduse kõrget alammäära sordi puhul, mis looduslikult sellist küpsust ei saavuta.

Bageses kasvatatakse viinamarju 'Mandó' juba üle kümne aasta ning selle aja jooksul on leidnud kinnitust, et sordi 'Mandó' viinamarjadest valmistatud veinid on sageli väiksema alkoholisisaldusega kui muudest Vitis vinifera sortidest valmistatud veinid.

2. Üldhappesuse piirmäära vähendamine valgetes ja roosades veinides

KIRJELDUS:

Vähendatakse päritolunimetusega valgete ja roosade veinide „Pla de Bages“ puhul nõutavat happesuse alammäära, võrdsustades selle praegu punaste veinide puhul lubatuga ehk viies viinhappe alammäära 5 grammilt 4,5 grammile liitri kohta.

Sellega muudetakse spetsifikaadi punkti 2 ja koonddokumendi punkti 4.

Muudatus loetakse standardmuudatuseks, sest see ei vasta ühelegi komisjoni 17. oktoobri 2018. aasta delegeeritud määruse (EL) 2019/33 (millega täiendatakse Euroopa Parlamendi ja nõukogu määrust (EL) nr 1308/2013 veinisektori kaitstud päritolunimetuste, geograafiliste tähiste ja traditsiooniliste nimetuste kaitsetaotluste, vastuväite esitamise menetluse, kasutuspiirangute, tootespetsifikaatide muutmise, tühistamise ning märgistamise ja esitlusviisi osas) artikli 14 lõikes 1 loetletud tingimusele.

PÕHJUSED:

Üldhappesus on reguleeritud, sest see aitab kaasa veini säilimisele, hoides ära mikroorganismide kasvu ja mõjutades otseselt maitset, mida suus tajume.

Praegused kuivemate ja soojemate suvedega ilmastikutingimused soodustavad tavapärasest intensiivsemat hapete lagunemist viinapuul, mille tulemusel on veini loomulik happesus väiksem ja veinivalmistajad peavad normide täitmiseks hapet lisama.

Hapestamine sõltub veinivalmistaja tahtest ning sealjuures tuleb alati arvesse võtta, et olenemata sellest, kas veini hapestati või mitte, on nõuded toote lõppkvaliteedile ikka samad.

— Tootel peavad olema degusteerimiskomisjonilt heakskiidu saanud organoleptilised omadused.

— Toode peab vastama ülejäänud keemilistele nõuetele, mida norm muudele hinnatavatele omadustele ette näeb.

Praeguste tehnoloogiliste teadmiste juures ei ole hapestamine nende kahe nõude täitmiseks alati määrava tähtsusega, vaid on ka muid mooduseid. Seetõttu peetakse asjakohaseks vähendada üldhappesus 5 viinhappe grammilt 4,5 viinhappe grammile liitri kohta.

3. Teatavate laagerdumistingimuste muutmine

KIRJELDUS:

Kaotatakse kohustus hoida veini mõnda aega pudelis, selleks et võiks kasutada traditsioonilist nimetust „Crianza“. Samuti kaotatakse kohustus, et kõigi laagerdumisel kasutatavate tammevaatide maht peab jääma alla 330 liitri. Ühtlasi muudetakse märgetega „barrica“ (vaat) ja „roble“ (tamm) seoses suurimat mahutavust vastavalt liikmesriigi õigusnormis kehtestatule, nähes suurima mahuna ette 330 liitri asemel 600 liitrit.

Sellega muudetakse tootespetsifikaadi punkti 2.2 ja muudatused ei mõjuta koonddokumenti.

Muudatused loetakse standardmuudatusteks, kuna need ei vasta ühelegi komisjoni 17. oktoobri 2018. aasta delegeeritud määruse (EL) 2019/33 (millega täiendatakse Euroopa Parlamendi ja nõukogu määrust (EL) nr 1308/2013 veinisektori kaitstud päritolunimetuste, geograafiliste tähiste ja traditsiooniliste nimetuste kaitsetaotluste, vastuväite esitamise menetluse, kasutuspiirangute, tootespetsifikaatide muutmise, tühistamise ning märgistamise ja esitlusviisi osas) artikli 14 lõikes 1 loetletud tingimusele.

PÕHJUSED:

Traditsioonilise nimetuse „Crianza“ kasutamise tingimuste järgi peavad punased veinid laagerduma vähemalt 24 kuud, millest vähemalt 6 kuud kuni 330-liitrises tammevaadis. See kirjeldus viitab kogu laagerdumise ajale ja vähimale tammevaadis laagerdumise ajale, mainimata kordagi pudelis laagerdumist. Seetõttu soovitatakse jätta päriolunimetuse „Pla de Bages“ spetsifikaadist välja fraas „… ja ülejäänud pudelis“. Lause uus sõnastus on järgmine: „Punaste veinide puhul on kestus kaks kalendriaastat. See protsess kestab tammepuust vaadis vähemalt kuus kuud.“

Praegu kasutatakse veinide valmistamisel eri laagerdamisvõtteid erinevate mahtude ja materjalidega. Mis puutub valmistamise ja/või laagerdumise kohta käivatesse nimetustesse ja/või tähistustesse, on praegu kehtivas spetsifikaadis kirjas, et kõigis laagerdumisprotsessides kasutatakse tammepuust mahuteid mahuga kuni 330 liitrit. Kohandamaks praeguseid laagerdamismeetodeid, peetakse tõrre suurima mahu kindlaksmääramist piiravaks ning seega soovitatakse jätta tootespetsifikaadist välja tekst: „Kõigis laagerdumisprotsessides kasutatakse tammepuust mahuteid mahuga kuni 330 liitrit“.

Pealegi näeb liikmesriigi õigusnorm märgete „barrica“ ja „roble“ kasutamise lubamiseks suurima mahuna ette 600 liitrit.

4. Kindlaksmääratud piirkonna laiendamine

KIRJELDUS:

Kindlaksmääratud piirkonda lisatakse kaheksa uut omavalitsusüksust.

Sellega muudetakse spetsifikaadi punkti 4 ja koonddokumendi punkti 6.

Muudatused loetakse standardmuudatusteks, kuna need ei vasta ühelegi komisjoni 17. oktoobri 2018. aasta delegeeritud määruse (EL) 2019/33 (millega täiendatakse Euroopa Parlamendi ja nõukogu määrust (EL) nr 1308/2013 veinisektori kaitstud päritolunimetuste, geograafiliste tähiste ja traditsiooniliste nimetuste kaitsetaotluste, vastuväite esitamise menetluse, kasutuspiirangute, tootespetsifikaatide muutmise, tühistamise ning märgistamise ja esitlusviisi osas) artikli 14 lõikes 1 loetletud tingimusele.

PÕHJUSED:

Juba alguses sündis päritolunimetus „Pla de Bages“ soovist hõlmata sellega kõik Bagese piirkonna omavalitsusüksused.

Kuid päriolunimetuse loomise ajal ei soovinud kõik omavalitsusüksused osaleda, kuigi nad kuuluvad tehniliselt võttes piirkonda, kus on viinamarjakasvatuseks ja veinide valmistamiseks sarnased mullastiku- ja ilmastikutingimused, nagu on kirjeldanud agronoom Antoni Baltierrez oma tehnilises uurimuses.

Seetõttu soovitatakse tootespetsifikaati lisada järgmised omavalitsusüksused: Gaià, Sant Feliu Sasserra, Sant Vicenç de Castellet, Castellbell i el Vilar, Marganell, L’Estany, Moià i Monistrol de Montserrat.

5. Lisatakse uus sort ja teise sordi sünonüüm

KIRJELDUS:

Tootespetsifikaati lisatakse sort 'Samsó'/'Cariñena'. Samuti lisatakse sordinimi 'Mandó', mis on heakskiidetud sordi 'Garró' sünonüüm.

Sellega muudetakse tootespetsifikaadi punkti 6 ja need muudatused ei puuduta koonddokumenti, sest uus sort lisatakse täiendava sordina.

Muudatused loetakse standardmuudatusteks, kuna need ei vasta ühelegi komisjoni 17. oktoobri 2018. aasta delegeeritud määruse (EL) 2019/33 (millega täiendatakse Euroopa Parlamendi ja nõukogu määrust (EL) nr 1308/2013 veinisektori kaitstud päritolunimetuste, geograafiliste tähiste ja traditsiooniliste nimetuste kaitsetaotluste, vastuväite esitamise menetluse, kasutuspiirangute, tootespetsifikaatide muutmise, tühistamise ning märgistamise ja esitlusviisi osas) artikli 14 lõikes 1 loetletud tingimusele.

PÕHJUSED:

Kaitstud päritolunimetus „Pla de Bages“ taotleb ühe viinamarjasordi lisamist, kuna see sort kohandub piirkonna mullastiku- ja ilmastikutingimustega väga hästi, andes häid tulemusi nii põllumajanduses kui ka veinivalmistuses. Seetõttu peetakse asjakohaseks lisada päritolunimetuse „Pla de Bages“ tootespetsifikaati sort 'Sansón'/'Cariñena'.

Sordinimi 'Mandó' kui 'Garró' sünonüüm lisatakse eesmärgiga parandada viga, mis tehti, kui 2016. aastal lisati spetsifikaati sordinimi 'Garró', kuid kõnealune sünonüüm jäeti märkimata.

KOONDDOKUMENT

1. Toote nimetus

Pla de Bages

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

3. Liköörvein

5. Kvaliteetvahuvein

8. Poolvahuvein

4. Veini(de) kirjeldus

Valged ja roosad veinid

Valmistatud punktis 6 loetletud sortidest. Valged veinid on kahvatut värvi, värske lille- ja maitsetaimelõhnaga. Kuna piirkonda mõjutavad oluliselt Püreneed, iseloomustavad valgete veinide lõhna iga sordi kõige värskemad jooned, tugevalt on tunda ka tsitrusvilju.

Roosad veinid on jõulised, valmistatud küpsetest viinamarjadest, mis annavad veinile hea struktuuri ja täidluse. Värvi poolest on veine heledatest lühema leotusajaga veinidest kuni erksamate roosadeni.

* Ainult sortidest 'Sumoll' ja 'Ull de llebre' valmistatud roosade veinide tegeliku alkoholisisalduse alammäär on 11,5 mahuprotsenti ja ülejäänutel 12,5 mahuprotsenti.

Üldised analüütilised omadused Maksimaalne üldalkoholisisaldus (mahuprotsentides): Minimaalne tegelik alkoholisisaldus (mahuprotsentides): 11 Minimaalne üldhappesus: 4,5 grammi liitri kohta viinhappes väljendatuna Maksimaalne lenduvate hapete sisaldus (milliekvivalentides liitri kohta): 10 Maksimaalne vääveldioksiidi üldsisaldus (milligrammides liitri kohta): 180

Punane vein

Valmistatakse heakskiidetud sortidest

Punased veinid on intensiivse värvusega. Tänu külmale kliimale valmivad marjad sügisel aeglaselt, mis omakorda soodustab värvuse koondumist kõigi sortide puhul, kuigi siinkohal tuleb märkida, et kohalikud sordid kipuvad olema mahedama värvusega ja seega annavad ka heledamat värvi veine. Need on väga struktureeritud ja jõulised veinid.

* Ainult sortidest 'Sumoll', 'Ull de llebre', 'Picapoll negro' ja 'Garró'/'Mandó' valmistatud veinide tegeliku alkoholisisalduse alammäär on 11,5 mahuprotsenti.

* Lenduvate hapete sisaldust võib ületada 0,06 grammi võrra liitri kohta iga alkoholiühiku kohta, mis ületab 11 mahuprotsenti, ja kuni 1 gramm liitri kohta iga laagerdumisaasta kohta.

Üldised analüütilised omadused Maksimaalne üldalkoholisisaldus (mahuprotsentides): Minimaalne tegelik alkoholisisaldus (mahuprotsentides): 12,5 Minimaalne üldhappesus: 4,5 grammi liitri kohta viinhappes väljendatuna Maksimaalne lenduvate hapete sisaldus (milliekvivalentides liitri kohta): 13,3 Maksimaalne vääveldioksiidi üldsisaldus (milligrammides liitri kohta): 150

Poolvahuvein

Poolvahuvein vastab üldiselt valgete ja roosade veinide puhul kirjeldatud parameetritele koos järgmiste eriomadustega:

1. Need on happelisemad veinid, kuna nende alkoholisisaldus on piiratud ja happesus, mida on täpselt tasakaalustatud süsinikdioksiidiga, annab veinile värskuse.

2. Nende veinide puhul on struktuur ja täidlus suus paremini tajutavad tänu tuntavale süsinikdioksiidi sisaldusele veinis.

Üldised analüütilised omadused Maksimaalne üldalkoholisisaldus (mahuprotsentides): Minimaalne tegelik alkoholisisaldus (mahuprotsentides): 10,5 Minimaalne üldhappesus: 4,5 grammi liitri kohta viinhappes väljendatuna Maksimaalne lenduvate hapete sisaldus (milliekvivalentides liitri kohta): 13,3 Maksimaalne vääveldioksiidi üldsisaldus (milligrammides liitri kohta): 200

Kvaliteetvahuvein

Välimuselt on need tooted valgete ja roosade veinidega sarnase värvusega.

Nende veinide lõhnabuketti kujundavad kuvee värskete marjade-puuviljade, tsitruse- ja lillenüansid, laagerdumine pudelis tekkinud settel lisab kuivatatud puuviljade ja saia varjundi.

Suus on need veinid alusveinidest selgelt tuntavama täidlusega. Sametine tekstuur vastab kääritamiskuudele ja tunda on ka süsinikdioksiid. Tänu peenetele mullidele koostoimes piirkonna veinidele omase happesusega jätavad need veinid suhu külmade piirkondade vahuveinidele iseloomuliku värskuse ja pika järelmaitse.

Üldised analüütilised omadused Maksimaalne üldalkoholisisaldus (mahuprotsentides): Minimaalne tegelik alkoholisisaldus (mahuprotsentides): 10,5 Minimaalne üldhappesus: 4,5 grammi liitri kohta viinhappes väljendatuna Maksimaalne lenduvate hapete sisaldus (milliekvivalentides liitri kohta): 13,3 Maksimaalne vääveldioksiidi üldsisaldus (milligrammides liitri kohta): 185

Liköörveinid

Neid veine võib valmistada üleküpsenud või väärishallitusega nakatunud viinamarjadest.

Üleküpsenud viinamarjade korral omandab vein kuivatatud puuviljade, rosina, siirupi ja küpsetiste varjundi. Väärishallitusega viinamarjadest saadud veine täiendavad apelsinikoore ja mee varjundid.

Naturaalse magusa veini saamisel käärimise peatumisega – tavaliselt külma ja mikrofiltrimise tõttu – oleksid veinil noore veini omadused, kuid loomulik suhkrusisaldus.

Valmistatakse misteleid, rancio-veine ja naturaalseid magusaid veine.

Üldised analüütilised omadused Maksimaalne üldalkoholisisaldus (mahuprotsentides): Minimaalne tegelik alkoholisisaldus (mahuprotsentides): 15 Minimaalne üldhappesus: 4,5 grammi liitri kohta viinhappes väljendatuna Maksimaalne lenduvate hapete sisaldus (milliekvivalentides liitri kohta): Maksimaalne vääveldioksiidi üldsisaldus (milligrammides liitri kohta): 180

5. Veinivalmistustavad

a. Veinivalmistuse eritavad

Viljelustavad

Viinamarjakasvatuses tuleb järgida traditsioonilisi tavasid, mille eesmärk on saada parimate omadustega viinamarju. Kasvatamisel tuleb silmas pidada taimede füsioloogilist tasakaalu ja keskkonda ning kasutada põllumajandusteadmisi, mis on vajalikud viinamarjade kasvatamiseks veinivalmistuse jaoks optimaalsetes tingimustes.

Viinapuid lõigatakse viinamarjakasvatuses üldtunnustatud tavade ja meetodite järgi.

Korjatud viinamarjad tuleb transportida võimalikult kiiresti ja kasutades selleks vahendeid, mis tagavad viinamarja kvaliteedi säilimise.

Veinivalmistamise suhtes kehtestatud piirangud

Saak koristatakse väga hoolikalt ja päritolunimega kaitstud veinide valmistamiseks kasutatakse ainult terveid ja sellises küpsusastmes viinamarju, mis on vajalik, et saada vähemalt 9,5-mahuprotsendilise loomuliku alkoholisisaldusega valgeid veine ja vähemalt 11-mahuprotsendilise loomuliku alkoholisisaldusega punaseid veine. Kui viinamarju kasutatakse kvaliteetsete poolvahuveinide ja vahuveinide valmistamiseks, on loomuliku alkoholisisalduse alammäär 9,5 mahuprotsenti.

b. Suurim saagikus

Valged sordid

10 000 kilogrammi viinamarju hektari kohta

Valged sordid

70 hektoliitrit hektari kohta

Punased sordid

9 000 kilogrammi viinamarju hektari kohta

Valged sordid

63 hektoliitrit hektari kohta

6. Määratletud geograafiline piirkond

Kaitstud päritolunimetusega veini „Pla de Bages” tootmispiirkonna omavalitsusüksused on

Aguilar de Segarra

Artés

Avinyó

Balsareny

Calders

Callús

Cardona

Castellbell i el Vilar

Castellfollit del Boix

Castellgalí

Castellnou de Bages

El Pont de Vilomara i Rocafort

L’Estany

Fonollosa

Gaià

Manresa

Marganell

Moià

Monistrol de Calders

Monistrol de Montserrat

Mura

Navarcles

Navàs

Rajadell

Sallent

Sant Feliu Sasserra

Sant Fruitós de Bages

Sant Joan de Vilatorrada

Sant Mateu de Bages

Sant Salvador de Guardiola

Sant Vicenç de Castellet

Santpedor

Santa Maria d'Oló

Súria

Talamanca

7. Peamised veiniviinamarjasordid

'PICAPOLL BLANCO'

'SUMOLL TINTO'

'TEMPRANILLO - ULL DE LLEBRE'

8. Seos(t)e kirjeldus

Vein

Põllumajanduslike ja ilmastikutingimuste poolest erineb piirkonna temperatuur ja sademete hulk märkimisväärselt naaberpiirkondadest. Piirkonna kliimat kujundavad piirkonna keskmine kõrgus ja kaugus merest ning rannikueelsed vallid, andes kohalikele veinidele iseloomuliku happesuse.

Suured metsad ja maitsetaimerikkus kõikjal piirkonnas määravad piirkonnale omase maitse, mida võib selgelt ja teravalt tunda kõigis kaitstud päritolunimetusega veinitoodetes „Pla de Bages“. Veinide esmane lõhn on maitsetaimede lõhnadest küllastunud. Tunda on rosmariini, lavendlit, aed-liivateed jt.

Poolvahuvein

Kehtivad eelmises punktis veinide kohta antud hinnangud.

Kvaliteetvahuvein

Bagese piirkonnas on pikaajaline vahuveinide valmistamise traditsioon. Nimelt on Artési omavalitsusüksus seotud kaitstud päritolunimetusega „Cava“, kuna juba XX sajandi alguses hakati seal sellist liiki veinidega katsetama ja neid tootma. Seega olid nad vahuveinide tootmises teerajajad. Vahuveinide valmistamiseks kasutatakse sorte 'Macabeo', 'Xarel•lo' ja 'Parellada' ning nende omadused on loetletud juba veine käsitlevas punktis.

Liköörvein

Bagese piirkonnas valmistatakse juba ammustest aegadest liköörveini, rancio-veini, mistelit ja naturaalset magusat veini – need on pikka aega olnud kohalikes kodudes tavaliseks joogiks. Traditsiooniline veinivalmistamismeetod koos kohalike viinamarjasortidega, mida on mõjutanud eespool kirjeldatud piirkondlik agrokliima, annab neile veinidele eriomased organoleptilised omadused.

9. Muud olulised tingimused (pakendamine, märgistamine, muud nõuded)

Õigusraamistik:

liikmesriigi õigusaktid

Lisatingimuse liik:

pakendamine määratletud geograafilises piirkonnas

Tingimuse kirjeldus:

Kaitstud päritolunimetusega veinid „Pla de Bages“ tuleb pakendada asjaomases määruses määratletud piirkonnas. Otsuse tegi reguleeriv asutus, kes kaitstud päritolunimetusega hõlmatud piirkonna väiksust silmas pidades leidis, et iga võimalik väline sekkumine võib kahjustada kvaliteeti, kuna nimetatud asutus ei saa sekkumist kontrollida ja seega muutuvad kehtestatud normid tähtsusetuks.

Link tootespetsifikaadile

https://cutt.ly/zdIxe2x

(1) ELT L 9, 11.1.2019, lk 2.